Il-Kunsilliera Laburista tal-Mosta Rachel Tua l-bieraħ ħarġet stqarrija b'appell imqanqal biex f'dak li nirrapurtaw dwar il-performance tagħha bħala Kunsilliera nkunu onesti u ngħidu l-verità kollha. Inħoss li għandha raġun u għalhekk se ngħinha tkompli twassal din il-verità lill-eletturi. Fir-riċerka tiegħi sibt li apparti li m'attendietx għall-maġġoranza assoluta tal-laqgħat tal-Kunsill Lokali tal-Mosta, Tua lanqas meta marret ma marret. F'din il-leġislatura ta' 3 snin, Tua attendiet għal 21 laqgħa tal-Kunsill minn 45. Fi 12 minn dawn il-laqgħat li attendiet għalihom telqet kmieni. U meta ngħid 'telqet kmieni' mhux qed ngħid ftit minuti, imma sigħat sħaħ. Dan ifisser li fi 3 snin Rachel Tua attendiet biss għal 9 laqgħat tal-Kunsill Mosti mill-bidu sal-aħħar. Id-dettalji kollha tat-12-il laqgħa li Dr Tua attendiet u telqet kmieni minnhom jinsabu hawn taħt, b'LINK għall-minuti tal-Kunsill Lokali li jipprovaw dak li qed ngħid: 10 ta' Mejju 2012 - Telqet 35 minuta qabel 24 ta' Mejju 2012 - Telqet siegħa u 10 minuti qabel 5 ta' Lulju 2012 - Telqet 25 minuta qabel 2 ta' Awwissu 2012 - Waslet 45 minuta tard u telqet siegħa u tliet kwarti qabel 27 ta' Settembru 2012 - Telqet siegħa qabel 15 ta' Novembru 2012 - Telqet siegħa u kwart qabel 20 ta' Frar 2013 - Telqet malli bdiet il-laqgħa li damet siegħa u 45 minuta 25 ta' April 2013 - Telqet sagħtejn u nofs qabel 27 ta' Ġunju 2013 - Telqet sagħtejn u ħames minuti qabel 31 ta' Lulju 2014 - Telqet siegħa u kwart qabel 27 ta' Ottubru 2014 - Telqet sagħtejn u 5 minuti qabel 19 ta' Frar 2015 - Telqet siegħa u 50 minuta qabel Peress illi Dr Rachel Tua qed tuża t-tqala bħala skuża għan-nuqqasijiet politiċi tagħha se jkolli ngħid li l-maġġoranza assoluta ta' dawn id-dati jaħbtu qabel ma bdiet it-tqala ta' Tua. Fil-perjodu li matulu kienet tqila, bejn Ottubru 2013 u Mejju 2014 hija m'attendiet għall-ebda laqgħa tal-Kunsill Lokali.
Lanqas meta marret ma marret